钦定古今图书集成/明伦汇编/官常典/第784卷 > 杨覃
## 钦定古今图书集成/明伦汇编/官常典/第784卷 > 杨覃

按《宋史》本传：覃字申锡，汉太尉震之后。唐有京兆尹
凭居履道坊，仆射于陵居新昌坊，刑部尚书汝士居
靖恭坊。时称“三杨”，皆为盛门。而靖恭尤著。汝士弟虞
卿、汉公、鲁士，皆显名。虞卿至工部侍郎，京兆尹生堪，
为太子少师。堪生承休，昭宗朝以兵部员外郎使吴
越，会杨行密据淮甸，绝其归路，因留浙中。承休生岩，
即覃祖也，署为镇海军节度副使，奏领春州刺史。岩
生郁，早卒。覃少献书于嗣王俶，俶私署著作佐郎。从
俶归朝，为禹城尉。太平兴国八年，举进士擢第，授徐
州观察推官，改著作佐郎、知戎州。再迁太常博士，使
陕西，蠲逋负。覃本名蟫，至是，太宗为改焉。淳化中，转
屯田员外郎、同判寿州。巡抚使潘慎修上其政绩，有
诏嘉奖，就命知州事。数月，召还，未上道，会丁内艰，州
民列状乞留，转运使以闻，有诏夺情。时田重进为永
兴节度，选覃与林特同判军府事，赐覃绯鱼，仍赐御
书历，给以实奉。重进不法，覃事多抗执，重进颇不悦，
形于辞色。覃表求徙任，不许，就转都官员外郎。时讨
李继迁，调发刍粮，覃、特皆以急促办为务。覃令钳手，
特令即械颈，虽衣冠旧族，不免人用怨嗟。改职方员
外郎。咸平初，还屯田郎中。三门发运使吕蒙正在河
南，荐其材，诏入判三司磨勘凭由理欠司。四年春，旱，
覃上言：“古之用刑，皆避三统之月。汉旧章，断狱报重，
尽三冬之月。又唐太宗凡断重刑日，敕减膳彻乐。今
春物方盛，时雨尚愆，辇毂之下，狱系甚繁。望诏有司，
死罪未得论决，俟雨降乃复常典。仍望自今凡决重
刑日，依唐故事，以彰至仁之德。”尝献《时务策》五篇：一
曰御戎，二曰用兵，三曰为政，四曰选贤，五曰《刑罚》，文
多不载。明年，权同知贡举，出为陕西转运使，赐金紫。
会边臣言继迁死，愿乘此时深入致讨。覃建议：“伐丧
非礼，且其子尚在，当为之备。请诏边臣谨守疆候，毋
得轻举，俟其众叛亲离，则亡无日矣。”时西鄙屯兵，调
役甚繁，副使朱台符务有为，而覃务循旧，且言边事
不宜更张。初，寇准知青州，台符为通判。至是，准作相，
覃意台符凭恃僚旧，密以上闻。坐不协，徙知随州。王超节制汉东，覃移唐州。景德二年，召归。属河北兵革
之后，命覃诣澶、滨、棣、德、博州，巡抚振给之。出知潭州，
王师讨宜贼，军须多出长沙，曹利用以闻，诏书褒劳，
加刑部郎中。大中祥符二年，代冯亮为淮南、江浙、荆
湖制置发运使。月馀，改太常少卿、直昭文馆、知广州。
覃勤于吏事，所至以干济称。南海有蕃舶之利，前后
牧守或致谤议，惟覃以廉著，远人便之。加右谏议大
夫。四年，卒，年五十四。遣其长子奉礼郎文友乘传赴
丧，诏本州护柩还其家，官给所费，录其次子敏为扬
州司士参军。覃从弟蜕及从子《侃、传》，并登进士第。蜕
官司封员外郎。侃后名大雅，自有传。